As die stilte roep: Afgeleë Karoo-blyplekke - LekkeSlaap Blog
"Die Karoo is nie vir almal nie."
Só sê my swaer wat hier boer op 'n plaas so groot soos 'n dorp, maar so stil en heilig soos 'n gebed vir reën. En hy is reg ─ die Karoo se groot ooptes is gestroop tot net die basiese. Dit gee egter vir jou en jou geliefdes tyd om weer tot verhaal te kom tussen die leë, roosgoud vlaktes en blou koppies wat laatmiddag in dié streek gedy.
Nee, die Karoo is beslis nié vir almal nie, maar as dit vir jou is, het LekkeSlaap 'n paar afgesonderde kothuise wat so reg in die middel van nêrens is!
Dié kothuis is van klip wat in die veld gevind is gebou en is liefderik versier. Met 'n privaat swembadjie, pers vygiegesiggies tydens blommetyd, oop sterrenagte en die flikkervlam van kerslig, is dit die perfekte plek vir 'n romantiese wegbreek of vir ses vriende wat niks behalwe mekaar se geselskap soek nie.
Slaapplek: 6 gaste, geen kinders onder 12
Elektrisiteit: Nee, maar daar is 'n gasstoof, -yskasvrieskas, -geiser, olielampe en kerse.
Pad: 'n Voertuig met 'n hoë grondvryhoogte word vir die grondpad aanbeveel.
Ekstras: Linne en badhanddoeke word voorsien, die boorgatwater is drinkbaar en daar is 'n swembadjie en 'n kaggel/braaier.
Spesiale versoeke: Bring julle eie hout en swemhanddoeke saam.
Sand River Conservancy ─ Sandkop House
Dié afgeleë huis is in 'n bewarea aan die voet van die Bontberge geleë. Die huis skakel perfek by die omgewing in en is op 'n effense hoogte sodat die uitsig ten volle geniet kan word. Die groot stoep is die perfekte plek vir braai of jy kan 'n skemerkelkie saam met geliefdes in die warmbad geniet.
Elektrisiteit: Ja. Die stoof en oond werk met gas.
Pad: 'n Voertuig met 'n hoë grondvryhoogte is 'n vereiste vir die grondpad.
Ekstras: Linne, handdoeke en hout word voorsien. Daar is gratis WiFi, 'n warmbad, braaigeriewe en 'n kaggel.
Spesiale versoeke: Die water is drinkbaar, maar bring bottelwater saam as jy onseker is.
Naby Ladismith in die Klein-Karoo
The Place bied verblyf in twee pragtige eenhede: die Red Rock-kothuis en die Studio wat op die bekende Roete 62 geleë is. Die kothuise is afgeleë, maar naby genoeg om die omliggende dorpies te verken en bied elkeen 'n swembadjie en 'n kaggel.
Slaapplek: 6 gaste in elke eenheid
Pad: Die kort grondpad kan met 'n gewone sedan-voertuig aangepak word.
Ekstras: Elke eenheid het 'n kaggel en 'n privaat swembadjie. Tuisgebakte olyfbrood is te koop. Troeteldiere is welkom indien gereël. Daar is bergfietsroetes op die plaas.
Naby Laingsburg in die Klein Roggeveld
Brinksfontein is 'n afgeleë selfsorghuis wat teen die hange van die Klein Roggeveld geleë is. Dit is die ideale plek om af te saal, veral as jy van sterrekyk en bomabraai's hou en in die buitelug aard.
Elektrisiteit: Nee, maar daar is 'n gas-yskasvrieskas, -oond, -stoof, -geiser, lanterns en flitse.
Pad: Die grondpad kan met 'n sedan-voertuig aangepak word as gaste stadig ry.
Ekstras en bederfies: Ekstra komberse, bordspeletjies en warmwatersakke word voorsien. Daar is 'n bomabraai. Braaipakke en piekniekmandjies is beskikbaar teen 'n ekstra koste. Kinders onder 12 jaar bly teen 'n goedkoper tarief en kinders onder 2 bly verniet. Troeteldiere is welkom indien vooraf gereël.
Waterval Farm-Stay, Paddadam
Paddadam is 'n bekoorlike klipkothuisie met 'n veldkombuis wat op die Watervalplaas buite Graaff-Reinet geleë is. Daar is ook ander oulike verblyfopsies op die plaas, maar as jy iets afgesonder en romanties soek, is Paddadam vir jou!
Slaapplek: 2 tot 4 gaste
Elektrisiteit: Nee, maar daar is kerse en lampies en 'n tweeplaat-gasstofie
Pad: Doen asseblief navraag oor die grondpad voor die inklokdatum.
Ekstras: Die eenheid het 'n veldkombuis, braai en 'n kaggel. Troeteldiere is welkom indien gereël.
Hazenjacht Karoo Lifestyle – Migeal se Huis
Migeal se Huis is op die N12 tussen De Rust en Oudtshoorn ─ twee van die Karoo se mooiste dorpies ─ en bied gaste die geleentheid om op die plaas te wandel, fiets te ry of eenvoudig om die vuurput te sit en kuier met 'n lekker bottel Karoo-wyn.
Ekstras: Daar is waaiers en 'n vuurput. Gaste kan op die plaas rondstap of fietsry.
Die Skooltjie is 'n pragtig opgeknapte kothuis buite Beaufort-Wes in die hartjie van die Groot-Karoo. Hoewel Beaufort-Wes 'n stopplek vir verskeie reisigers is, moet gaste langer as een aand in hierdie kothuis bly om die vriendelike eienaar se gasvryheid te ervaar, die diere op die plaas te voer en saam met die ganse in die sementdam langs die huis te swem.
Elektrisiteit: Ja, maar die stoof werk met gas.
Ekstras: Die kothuis het 'n Dover-stofie, 'n sementdam om in te swem en 'n braai-area. Kinders kan die plaasdiere voer.
Naby Middelburg, Oos-Kaap
Hierdie Karootuiste het dik mure van gesnede sandsteen en hoë plafonne wat die huis warm hou in die winter en koel in die somer. Met sy slaapkamers wat op die breë stoep oopmaak, groot plaaskombuis en sementswembad is dit 'n ware Karoo-gesinstuiste soos in vervloë dae en elke hoekie en draaitjie is liefderik versier.
Slaapplek: 12 gaste
Ekstras: Die huis het 'n biblioteek, kaggels vol hout, 'n romantiese buitestort, 'n stoep wat rondom die huis strek, buitebraai, pizza-oond, gratis WiFi en 'n daaglikse skoonmaakdiens. Wildritte kan op die plaas geniet word.
Ons ken nie persoonlik vir Lenie nie, maar sy het definitief smaak! Lenies Hof bied verblyf in twee eenhede op 'n organiese plaas naby Calitzdorp. Die kothuise is in 'n Skandinawiese Karoosjiek-styl versier wat die eenvoud van die omgewing perfek komplementeer en gaste kan op die privaat stoep ontspan, 'n glasie wyn onder die sterre geniet en 'n heerlike skoonheidsbehandeling by die gesondheidspa op die perseel kry.
Slaapplek: 4 gaste (2 per eenheid), geen kinders onder 18.
Pad: Geskik vir 'n gewone voertuig.
Ekstras: Daar is gewoonlik 'n swembad, maar dit is op die oomblik leeg weens voortslepende droogte. Elke eenheid het 'n kaggel, waaier en 'n privaat stoep. 'n Ontbytmandjie kan op versoek voorsien word en daar is 'n gesondheidspa met 'n gekwalifiseerde masseuse en skoonheidstegnikus op die perseel. Troeteldiere is welkom indien gereël.
Linduli Lodge bied verblyf in A-raam-houthuise met 'n uitsig oor die Visrivier en op Cradock se berge. Die huisies is van eikebome gebou wat na meer as 'n honderd jaar deur 'n storm ontwortel is. Elke huisie het 'n balkon met 'n uitsig en daar is 'n sentrale lodge met 'n eetkamer en kaggel.
Slaapplek: 4 gaste (2 volwassenes en 2 kinders) per eenheid
Ekstras: Daar is tee- en koffiemaakgeriewe in elke eenheid. Maaltye kan by die lodge geniet word. Gaste kan in die berg gaan stap.
Matjiesvlei Cottages skuil aan die voorheuwels van die Swartberge in 'n vrugbare doodloopvallei buite Calitzdorp. Die drie kothuise is ten volle toegerus vir selfsorg en gaste kan op die perseel kunsvlieghengel, in die plaasdam swem en bergfietsry.
Slaapplek: 4 tot 6 gaste in elke eenheid
Pad: Kan met 'n gewone voertuig aangepak word.
Ekstras: Linne, handdoeke en gratis WiFi word voorsien en daar is 'n buitebraai by elke eenheid. Gaste kan op die plaas kunsvlieghengel, baarshengel, fietsry, stap, voëlkyk en swem. Kinders onder 11 jaar betaal 50% van die deeltarief. Troeteldiere is welkom indien gereël.
Buite Beaufort-Wes in die Groot-Karoo
Hierdie rustieke selfsorgkothuis 'n uur buite Beaufort-Wes spog met 'n Aga-stoof, 'n stoep wat gemaak is vir sit, hangstoele en 'n swembadjie (in die somermaande). Raak wakker met 'n lekker buitestort en stem jouself saans weer rustig om die buitebraai saam met jou geliefdes.
Elektrisiteit: Ja, maar daar is 'n gasstoof en -oond.
Ekstras: Die eenheid het 'n Aga-stofie, 'n privaat stoep met hangstoele, 'n swembadjie (in die somer), braaigeriewe en 'n buitestort. Gaste kan op die plaas stap en bergfietsry.
Naby De Rust
Kerneelia Kothuis is met liefde en toewyding aan ditjies en datjies uit die omgewing aanmekaar getimmer en bied die ideale Karoo-wegbreek net 'n paar kilometer buite De Rust. Die beste Karoo-gasvryheid, sonsondergang-perdritte met glühwein en geroosterde neute, 'n enorme stort en knus aande rondom die spekboom-boma wag op jou en jou geliefde.
Elektrisiteit: Ja, maar daar is 'n donkie-geiser
Ekstras: Die eenheid het 'n smeulstofie, 'n boma-braaiplek en gewone braaiplek, gratis beperkte WiFi en 'n wynvatswembadjie. Perdritte tot op die nabygeleë koppie en ontbyt is op versoek beskikbaar. Botter, beskuit en melk word in die kothuis voorsien.
So, as die stadsgewoel jou teen die mure uitdryf, vlug na die stilte van die Karoo. Tussen die niks en die nêrens, groei die rus en vrede kniehoogte!